Gaufridus ecclesie Sancti Jacobi Pruvinensis abbas omnibus presentes litteras inspecturis in Domino salutem. Noverint universi quod in nostra presentia constituta Massa nobilis mulier de Pruvino relicta Gaufridi Chailot recognovit se dedisse pro se et pro Stephano de Chauconi marito Isabelis uxoris dicti Stephani neptis sue in perpetuam elemosinam ecclesie Vallis lucentis pro remedio animarum suarum sex solidos annui census, in talibus locis sitos : videlicet in domo Jacobi Doyn clerici lapidea, octo denarios ; in domo Petri Doyn fratris sui, octo denarios ; in domo defuncti Christiani carnificis, viginti denarios ; in domo Radulphi Fro Gemeru, duos denarios et unum obolum ; in domo Hurupe judee, octo denarios ; in domo Jurni judei filii Salamin, duos denarios ; in domo et in prato Joberti Chapuis, quinque denarios ; in domo Leterici lo Telerun, quinque pictavinas ; in domo Petri Remensis, unum denarium ; in terra Petri Huinemer sita apud Mont Oier, VII denarios ; in thalamis molendini novi qui sunt Petronille nobilis mulieris, octo denarios ; in domo Johannis comitis que est as Chaudieres, quinque pictavinas. Istam autem elemosinam Willelmus Chailot canonicus Senonensis et Guido armiger frater ejus, dicte Masse filii et Helya et Egidia dicte Masse filie et Milo de Chauconi et Egidius armiger dictarum Helie et Egidie mariti ecclesie Vallis lucentis in perpetuam elemosinam concesserunt. De hac autem elemosina tenenda creentavit predicta Massa fide corporali prestita apud omnes se rectam garantiam portaturam. In cujus rei memoriam et testimonium, ad petitionem utriusque partis presentes litteras sigilli nostri munimine roboravimus. Actum anno Gracie M° CC° vicesimo quinto mense octobri.